钦定古今图书集成/明伦汇编/氏族典/第448卷 > 《廖用贤尚友录》 > 沈炯
## 钦定古今图书集成/明伦汇编/氏族典/第448卷 > 《廖用贤尚友录》 > 沈炯

按《陈书沈炯传》：“炯字礼明，吴兴武康人也。祖瑀，梁寻
阳太守。父续，王府记室参军。炯少有隽才，释褐王国
常侍，迁为尚书左民侍郎，出为吴令。侯景将宋子仙
据吴兴，遣使召炯，委以书记之任。炯固辞以疾，子仙
怒，命斩之，炯解衣将就戮，或遽救之，仅而获免。及侯
景东奔，至吴郡，获炯妻虞氏、子行简，并杀之。侯景平”，
梁元帝愍其妻子婴戮，特封原乡县侯。王僧辩为司
徒，以炯为从事中郎。梁元帝征为给事黄门侍郎。荆
州陷，为西魏所掳，炯以母老在东，𢘆思归国，为表奏
陈己意，获东归。绍泰二年，至都，除司农卿，迁御史中丞。高祖受禅，加通直散骑常侍，以母老，表请归养，诏
不许。文帝嗣位，又表乃加明威将军，遣还乡里。以疾
卒于吴中，谥曰“恭子。”